望海亭
作者：沈遼
朝代：宋

paragraphs: 平昔懷壯觀，欲浮滄海遊。
乖暌未即去，歎恨成淹留。
縱步越山頂，危亭停斗牛。
顧視東北軒，烟雲莽浮浮。
氣象凌萬有，心膽森相投。
暫欣區霧明，三江如带流。
信哉天地大，蕩蕩難爲侔。
迤邐睨山川，微茫使人愁。
春曉看晴旭，秋宵懸玉鈎。
未遂逢海若，空然想蓬丘。
老氏患有身，安得六翮修。
終期赤松輩，敖蕩成蛟虬。